|  |
| --- |
| **Ester 4:1-17****“Jy is reeds daar waar God jou wil gebruik.”** *Andries Burger, Pinetown Gemeente, 28 Augustus 2022* |

*Sing: Lied 426:1,2; Ps. 116:1,2,4,7; Lied553:1; Lied 200:1,2,3; “Vrede”*

**<< Lees Ester.4:1-17>>**

Die verhaal van Ester lees soos ŉ spanningsverhaal. Ons weet nie wie dit geskryf het nie, maar met sulke skryfwerk sou sy of haar boeke die topverkoper boekrakke volgestaan het.

Die verhaal speel af in die prag en praal van Koning Ahasveros se paleis. Hy was die koning van die Perse waar baie Jode nog na die ballingskap gebly het.

Ahasveros was ŉ baie ryk koning maar hy was maar ŉ pappert wat nie sy eie besluite geneem het nie maar hom maklik laat ompraat het om te besluit wat ander hom voorgesê het.

Hy was ook ŉ bedorwebrokkie wat alles gekry het wat hy wou hê, hy het baie partytjies gehou en dan te veel gedrink en gespog met al sy rykdom en sy mag.

Daar is meer partytjies en bankette en feeste in Ester as in die res van die Ou Testament saam.

Hy het nie omgegee om mense seer te maak en te verneder nie, soos toe hy sy vrou, haar naam was Vasti, beveel het om voor hom en sy dronk gaste te dans.

Toe hy nie sy sin kry nie het hy baie kwaad geword en geluister na sy raadgewers om ŉ wet te maak dat elke man baas moet wees in sy eie huis en dat Vasti nie meer die koninging is nie.

Toe die koning nugter word en hy nie meer kwaad is nie, toe verlang hy weer na Vasti,
maar hy kon niks doen aan die wet wat hy gemaak het nie.

Sy amptenare reël toe ŉ skoonheidskompetisie om vir die koning ŉ nuwe koningin te kies waarop hy weer baie trots sal kan wees.

In die stad, Susan, waar die koning se paleis was, het ŉ Joodse banneling gebly en sy naam was Mordegai. Hy was ŉ eerlike en opregte man en hy het sy broer se dogtertjie grootgemaak – en haar naam was Ester.

Toe die amptenare wat die meisies vir die kompetisie gekies het, sien hoe mooi Ester was het hulle haar saamgevat vir die kompetisie.

Sy het nie vir die mense gesê dat sy ŉ banneling uit Israel is nie en hulle het haar in die begin soos al die ander meisies behandel.

Maar sommer gou-gou het almal van haar gehou – sy was vriendelik, sy het nie te veel van haarself gedink nie – en sy was beeldskoon mooi.

Sy het die beste dieet gekry en die beste skoonheidsbehandeling om haar vir die kompetisie voor te berei.

Een na die ander meisie was na die koning toe, en een na die ander is weggestuur –

totdat Ester na hom toe gegaan het.

Sy was vir koning Ahasveros die heel mooiste van almal,

én hy het só verlief geraak op haar dat hy weer ŉ groot fees gereël het en vir Ester sy nuwe koningin gemaak het.

Terwyl hulle by die onthaal was het Mordegai buite by die poort gehoor hoe twee skelms wagte beplan om die koning dood te maak.

Hy het vir Ester gaan sê en sy het Mordegai se waarskuwing vir die koning gegee, die skelms is gevang en so het Mordegai die koning se lewe gered.

Soos ŉ goeie storieverteller sê die skrywer nie dadelik meer hieroor nie ...

 Mens wonder nogal hoekom dit nou belangrik is om dit te vertel...

Na ŉ hele ruk gebeur daar toe ŉ geweldige ding. Koning Ahasveros stel ŉ nuwe eerste minister aan – en sy naam was Hamman.

En die koning gee toe ŉ bevel dat al die mense voor Hamman moet buig omdat hy nou so ŉ belangrike man was.

Maar Mordegai wou nie voor Hamman buig nie want hy het seker gedink daaraan dat Hamman ŉ afstammeling was van die Amalekiete en hulle was groot vyande van Israel.

Toe Hamman agterkom dat Mordegai ŉ Israeliet is, toe sien hy sy kans om van al die Israeliete ontslae te raak en wraak te neem

op Saul se oorwinning oor die Amalekiete lank terug, en op Samuel wat hulle koning Agag dood gemaak het (1 Sam. 15).

Hy maak toe ŉ skelm plan en met ŉ liegstorie praat hy vir Ahasveros om om ŉ bevel te gee dat al die Israeliete doodgemaak moet word.

Toe Mordegai dit hoor was hy baie ontsteld! Sy hele volk gaan doodgemaak word!

Die volk van die Here waaruit die Messias nog gebore moet word?

Hy was so hartseer en ontsteld dat hy sy klere geskeur en as op sy kop gegooi het. Hy het deur die stad geloop terwyl hy bitterlik gekerm en gehuil het.

Oral in die koninkryk het al die Israeliete netso gerou,

 maar binne die koning se paleis het Ester nog niks daarvan geweet nie.

Toe sy hoor dat Mordegai so hartseer is stuur sy iemand om te gaan uitvind hoekom.

En dit was die begin van ŉ baie belangrike gesprek tussen Ester en Mordegai wat hulle so heen-en-weer deur die boodskapper gehad het.

Mordegai het alles vir die boodskapper vertel en ook ŉ afskrif gegee van die koning se bevel.

Hy vra toe dat Ester asseblief na die koning toe moet gaan en namens al die Israeliete vir Hom genade gaan vra...

Ester stuur ŉ antwoord terug dat almal weet dat sy nie sommer net by die koning kan instap nie.

As hy jou nie genooi het nie, en jy stap sommer by hom in, dan laat hy jou sommer net daar doodmaak ... behalwe as hy sy regeerstaf na jou uitsteek...

Almal weet hoe wispelturig en onstabiel en wreed Ahasveros kan wees as hy omgekrap of dronk is... Nee, oom Mordegai... ek kan nie sommer net gaan nie...

Maar Mordegai gee nie moed op nie...

Hy stuur ŉ boodskap terug en sê dat Ester nie moet dink dat haar lewe gespaar sal word net omdat sy in die koning se paleis bly nie – sy sal netsoos al die ander Israeliete doodgemaak word.

Én sê hy vir haar, as jy stilbly, dan sal daar op ander manier verlossing kom, maar sy en haar familie sal sterf.

Die laaste deel van Mordegai se boodskap aan Ester eggo nog steeds deur eeue se geskiedenis...

Ester het hy gesê, *“wie weet, miskien is dit juis met die oog op ŉ tyd soos hierdie dat jy koninging geword het!”* (Ester 4:14b)

En toe kom almal agter dat Ester nie net beeldskoon was nie, sy was ook baie dapper!

Sy vra toe dat al die Israeliete drie dae lank saam met haar en vir haar moet bid,

 en dán sal sy na die koning toe gaan, al is dit teen die wet.

Sy weet dat sy dalk doodgemaak kan word, maar sy aanvaar wat ook al met haar gaan gebeur – “As ek moet omkom, moet ek maar omkom.” (v. 16e)

Na drie dae het Ester haar mooi aangetrek en na die koning toe gegaan terwyl sy geweet het dat dit dalk haar dood kan beteken.

Maar toe nie, die koning is bly en opgewonde om haar te sien, hy sê dat sy enigiets kan vra – net wat sy wil.

Sy kom nie dadelik met die hele sak patats uit nie, sy weet hoe om die partytjie-koning aan haar kant te kry –

sy nooi hom en die bose Hamman na ŉ banket toe en daar nooi sy hulle na nóg een!

So tussen in vertel die skrywer hoe Hamman ŉ groot galg bou om vir Mordegai dood te maak,

maar “uit die bloute” droom en onthou die koning dat Mordegai sy lewe gered het.

In plaas dat Hamman Mordegai vermoor moet hy hom vereer – praat van ŉ verrassende wending in die verhaal...

En dan, by die tweede banket vertel Ester vir die koning dat sy ŉ banneling van Israel is,

en dat Hamman se skelm ompraat van die koning veroorsaak het dat sy saam met al die Israeliete doodgemaak gaan word.

Die koning het baie kwaad geword en hy laat vir Hamman aan sy eie galg ophang en

toe kry Ester en Mordegai kans om die koning raad te gee om hulle volk te red.

Hy kon nie die bevel terugtrek nie,

maar gee bevel dat hulle hulleself mag verdedig.

En so het dit gebeur – die volk van Mordegai en Ester is nie uitgeroei is nie, inteendeel, hulle het hulle vyande oorwin.

Die dag toe die volk uitgeroei sou word het verander in ŉ dag van feesviering van hulle verlossing en hulle oorwinning.

Jy sal seker saamstem dat hierdie ŉ spanningsverhaal is soos min –

die prag en praal van die paleis,

die een feesparty na die ander,

die ou vyandskap tussen die Amalekiete soos Hamman en die Israeliete soos Mordegai,

die skelmstreke van onreg en moord wat lyk of dit gaan slaag,

en dan die onverwagse en selfs komiese omkeer sodat die skelm Hamman aan die pen ry en die goeie Mordegai oorwin,

die dreigende uitwissing van Ester se volk wat eindig in die oorwinning en feesviering.

 Die een verrassende teenstelling na die ander...

Wat die boek van Ester nog meer merkwaardig maak is dat die nie een keer na God verwys nie – nie een enkele keer nie.

Hoe is dit moontlik?

Is die hele Bybel dan nie ŉ openbaring van God nie?

Ken jy die spreekwoord dat daar ŉ olifant in die kamer is?

Dit is wanneer niemand ŉ woord sê oor iets of iemand nie, maar heeltyd versigtig is en óm dit praat wat eintlik die hoofonderwerp is.

Soos ŉ volstruis met sy kop in die sand maak almal of dit nie daar is nie,

 maar eintlik is dit so helder soos daglig.

So is dit met hierdie verhaal van Ester...

Kom ek vra jou – hoekom is Mordegai so seker dat sy volk wel gered sal word selfs al sou Ester stilbly? (Hy sê mos vir Ester in 4:14 dat daar uitkoms sál kom selfs al sou sy stilbly?)

Hamman wou die Jode uitroei, en is hulle nie die volk van God nie? Is dit nie vir hulle aan wie God die ewige verbodsbelofte gemaak het dat jy vir hulle ŉ God sal wees nie?

Mordegai het geweet dat God getrou sal bly aan sy beloftes aan Abraham dat een van sy nageslag ŉ seën sal wees vir al die volke van die aarde; en

dat God getrou sal bly aan sy belofte aan Dawid dat een van sy nageslag die ewige Heerser sal wees.

 Mordegai het met God rekening gehou – al sê die skrywer dit nie...

Vir die heidene en veral die vyande van Israel het dit gelyk of God sy volk verlaat het, of die God van Israel afwesig was.

Waar was hulle God toe hulle in ballingskap weggevoer is?

Waar is God noudat soveel van hulle nog in ballingskap bly soos Mordegai en Ester?

Waar is God as daar ŉ bevel uitgaan dat “sy volk” maar vermoor kan word?

Baie van die Jode het dalk self so gedink...

Mense wat nie in God glo nie is natuurlik skepties en blind daarvoor...

Maar enigeen wat in God glo en Hom ken soos wat Hy Hom bekendstel in die hele Bybel, sal saamstem –

 God se beheer is helder duidelik in die verhaal van Ester.

Lank voordat sy volk en die vervulling van sy beloftes in gevaar gekom het, het Hy al reeds die uitkoms en die verlossing begin bewerk –

 Soos Vasti wat plek gemaak het vir Ester;

 Mordegai wat die koning se lewe gered het;

Ahasveros wat Ester verwelkom het toe sy sonder uitnodiging na hom toe gegaan het ...

 en so kan mens aangaan...

Iemand het mooi gesê dat Ester se verhaal soos ŉ skaakspel is tussen God en die Satan,

elke keer wat Satan ŉ skuif maak en se “skaak” dan maak God ŉ ander skuif

totdat God uiteindelik “Skaakmat!” uitroep in oorwinning van sy absolute gesag en beheer.

Van Ester se verhaal af wil ek nou vorentoe kyk in die geskiedenis.

Eers na ŉ soortgelyke gebeure wat omenby 500 jaar later afgespeel het,

 die godswonder van so van sowat 2000 jaar gelede.

Ester was ŉ weeskind meisie wat verhoog is tot ŉ koningin en toe haar lewe op die spel geplaas het om getrou aan haar roeping vir haar volk in te tree deur genade te vra.

En in teenstelling, Jesus Christus wat sy hemelse heerlikheid prysgegee het en ook ŉ stoflike mens geword het en ons sonde in vernedering op Hom geneem het,

en getrou aan sy roeping, Homself oorgegee het vir die redding van sy volk – elkeen wat in Hom glo.

En in teenstelling met Ester het Hy nie genade ontvang by die Regter van die heelal nie,

Hy het sy lewe verloor om sondaars se verlossing te koop,

sodat elkeen wat in Hom glo die genade van ewige lewe in heerlikheid ontvang.

In verwarring vra sy dissipels ook waar God dan nou was, hulle was dan so seker dat Hy die Messias was...

En juis in daardie verlatingsuur was dit God wat aan die werk was...

Met Christus dood aan die kruis het die Satan gedink dit is “skaak!” maar

 met sy oorwinning oor die dood en sy opstanding was dit God se “skaakmat!”

Sien jy hoe die verhaal Ester die blye evangelie van Jesus Christus verkondig –

 en dit sonder om God se naam eers te noem...

Maar ek wil van Ester se verhaal af nog verder in die toekoms inkyk tot by ons vandag...

En spesifiek Mordegai se woorde aan Ester in v.12 –

dat sy nie sommer sonder rede koninging geword het nie, maar dat sy daar was met ŉ roeping... dat God haar wou gebruik presies daar waar sy reeds was...

En dan Ester se dapperheid en haar aanvaarding dat God wat haar binne haar omstandighede roep, ook die uitkoms sou bepaal.

Sy en baie ander saam met haar, het hulle toegewy om sy beskerming te vra,

maar sekerlik ook dat Hy sý wil sal laat geskied...

En as dit sou wees dat sy moes omkom en sterf,

 dan sterf sy in toewyding aan haar roeping.

Ons moet raaksien hoe Ester se verhaal so tipies is van elkeen van ons se lewens...

Nie die paleise en al die partytjies nie...

Maar ons kan ook God se teenwoordigheid in ons alledaagse lewens miskyk...

Ons vergeet so maklik dat ek en jy presies is waar Hy bestem het ons moet wees –

 met ŉ doel, met ŉ roeping...

Leer die Bybel ons nie dat dit Hy is wat ons lewenspaadjie bepaal nie,

dat selfs die slegte dinge met sy toelating gebeur nie?

Meeste gelowiges, ook baie toegewyde kinders van God,

kan met soveel ywer hunker en soek na die groot en asemrowende roeping van God vir hulle het –

op ander plekke en in ander omstandighede as waar hulle op die oomblik is.

Ons kyk om ons rond, ons beskou ons lewens en omstandighede en

dan wonder ons verveeld of moedeloos oor wat dan nou van God se teenwoordigheid geword het...

En ons wonder waar en waarvoor die Here ons wil gebruik...

Natuurlik kan Hy party van ons vêr en vir baie spesiale dinge roep –

soos Nehemia en Esra wat ŉ paar jaar voor Ester se verhaal terug is om Jerusalem en die tempel weer te gaan bou...

Wanneer God iemand vir so iets spesifiek roep,

sal Hy dit dan nie vir jou baie duidelik uitwys nie, (nie om oor te wonder nie maar om te verseker te weet, met een onafhanklike bevestiging na die ander...)

 en sal Hy nie die situasie so beskik dat Hy dit laat gebeur nie?

Maar tótdat en tensý Hy jou spesifiek elders vir iets anders roep...

is jy presies waar jy bestem is om te wees,

is jy presies waar Hy jou nou roep en wil gebruik.

Nie noodwendig vir een uitstaande ding soos vir Ester nie,

maar baie keer net om binne énige en álle omstandighede

ŉ lewe vol verlossingsblydskap te lewe,

om ŉ getuie vir elkeen om jou te wees van God se karakter

in die manier hoe jy lewe,

 hoe jy sy liefde en sy genade wat jy ontvang het uitleef teenoor ander...

Ester se verhaal leer God ons dat God teenwoordig bly en in beheer bly – selfs al sien ons dit nie raak nie, selfs al wonder ons of Hy ons verlaat het...

Ons leer dat ons is waar Hy ons wil hê, en dat Hy ons roep presies waar ons is...

Sal ek soos Mordegai vra, maar eintlik nie vra nie maar verkondig:

Dalk is dit presies vir ŉ tyd soos hierdie wat jy is waar jy is,

 wat dit met jou gaan soos dit met jou gaan...

In jou persoonlike lewe...,

in jou huisgesin en familie,

by die werk en die skool,

in hierdie gemeente waar Hy jou “laat beland” het...

Kyk bietjie minder vas in jou omstandighede en

 vra bietjie meer wat is jou roeping binne jou omstandighede...

 en lewe bloot as ŉ kind van God met jou oë oop vir die geleenthede wat Hy bewerk.

Vertrou op Hom, sy teenwoordigheid is verseker en gelukkig nie afhanklik van ons ervaring daarvan nie.

 Vra sy krag en toerusting en genade, en vertrou Hom...

 En as ons dan moet omkom in die uitvoering van ons roeping, dan kom ons om...

Om by Hom te wees wat self geen genade ontvang het nie, maar dit verdien het om aan ons uit te deel, elkeen wat in Hom glo...

God is teenwoordig en in beheer, Hy weet wat Hy doen – al wonder jy dalk...

 Jy is heel waarskynlik reeds daar waar Hy jou wil gebruik...

 Fokus op Hom... en lewe jou roeping as sy kind... onverskrokke...

Amen